**Intro**

Turneul final al **Campionatului European de baschet feminin** se află la cea de-a 35-a ediție. Acesta reunește un număr record de echipe participante, 20 la număr. Evenimentul este organizat între 11 și 28 iunie, în **Ungaria și România.**

Formațiile participante au fost repartizate în patru grupe de câte cinci echipe. Componența acestora este următoarea:

Grupa A, la Timișoara - România, Ucraina, Cehia, Muntenegru, Franța
Grupa B, la Oradea - Grecia, Polonia, Belarus, Italia, Turcia
Grupa C, la Szombathely - Marea Britanie, Letonia, Croația, Rusia, Serbia
Grupa D, la Sopron - Ungaria, Lituania, Slovacia, Suedia, Spania

Prima fază se desfășoară între 11 și 15 iunie.

Primele trei clasate în fiecare grupă se califică în faza a 2-a a grupelor. Echipele care se califică din grupele de la Timișoara și Oradea se întâlnesc la Debrecen pentru faza a 2-a. Cealaltă grupă principală se va desfășura la Gyor.

Faza a 2-a se desfășoară între 17 și 22 iunie.

Primele patru clasate în cele două grupe principale avansează în sferturile de finală. Fazele eliminatorii se vor desfășura la Budapesta.

Fazele eliminatorii, incluzând finala, se desfășoară între 24 și 28 iunie.

**Scurt istoric**

Campionatul European de baschet feminin se desfășoară o dată la doi ani. Prima ediție a avut loc în perioada interbelică, însă până la cea de-a 2-a ediție au trecut 12 ani. De la începutul anilor 80, evenimentul este organizat în ani impari pentru a nu se suprapune cu Jocurile Olimpice și Campionatul Mondial de baschet feminin.

Prima ediție a Campionatului European de baschet feminin a avut loc în Italia, fiind adjudecată de echipa gazdă. A urmat o dominație a Uniunii Sovietice, care s-a întins între 1950 și 1991.

După destrămarea blocului sovietic, Rusia a cucerit medalia de aur în trei rânduri. Săania și Franța au triumfat de câte două ori, pentru ca Polonia, Italia, Lituania, Cehia și Ucraina să se impună câte o dată fiecare.

Ultima ediție a avut loc în Franța, în vara anului 2013. Ea a fost câștigată de Spania după cea mai spectaculoasă și echilibrată finală din istorie. Ibericele au depășit Franța cu scorul de 70-69. Finala a fost arbitrată de sibianca Fabiana Martinescu.